Transgender blaser maak buiging as vrou | Netwerk24
04 Mei 2021 08:28
Sapir Berman Maandagaand in aksie in die kragmeting tussen Hapoel Haifa en Beitar Jerusalem. Foto: AP
Die sokkerskeidsregter Sapir Berman het Maandag sportgeskiedenis gemaak deur haar eerste Israeliese Premierliga-wedstryd te behartig sedert sy in die openbaar bekend gemaak het sy is transgender.
"Hierdie is die eerste stap in 'n lang en wonderlike reis. Sapir, ons is trots om dit saam met jou te onderneem," het die Israeliese Sokkervereniging (IFA) op Twitter gesê toe Berman op die veld draf vir die kragmeting tussen Hapoel Haifa en Beitar Jerusalem.
• Lees ook: Skeidsregter erken sy is transgender
Berman (26), voorheen bekend as Sagi, het verlede week by die hoofkantoor van die IFA aan joernaliste gesê sy identifiseer nou as 'n vrou en beplan om binnekort 'n operasie vir 'n geslagsverandering te ondergaan.
Sy het erken sy het haar geslagsidentiteit jare lank geheim gehou uit vrees dat die samelewing haar nie sou aanvaar nie.
Sapir Berman sê die reaksie van spelers en ondersteuners was sover baie positief. Foto: AP
"Ek het uiteindelik besluit om uit te kom, om die wêreld te wys wie ek werklik is. Ek doen dit eerstens vir myself, vir my eie welstand, maar ook vir my geliefdes, sodat hulle my nie hoef te sien ly nie," het sy gesê.
Volgens Berman was die reaksie van spelers en sokkerondersteuners sover "oorweldigend positief" en dat sommiges reeds die Hebreeuse vroulike vorme van woorde gebruik wanneer hulle haar aanspreek.
Israel is 'n uiters progressiewe land wat LGBTQ-regte betref, met gay en transgender mense wat byvoorbeeld openlik in dié land se weermag en Knesset (parlement) mag dien.
'n Ondersteuner het buite die Sammy Ofer-stadion in die noordelike stad Haifa, waar Maandag se wedstryd beslis is, 'n banier gedra wat Berman as 'n "super-vrou, ongelooflik, dapper" beskryf het.
Berman is nie die eerste transgender skeidsregter in die sokkerwêreld nie. 'n Britse blaser, Lucy Clark, het in 2018 in die openbaar bekend gemaak sy is transgender.
?? An inspirational story that highlights football's spirit of inclusiveness. Well done Sapir Berman, we're with you! https://t.co/EwndWGeSlk